作者:李劉
標題:賀新郎
內容:鵠立通明殿。又重逢、揆餘初度，夢庚華旦。不學花奴簪紅槿，且看秋香宜晚。任甲子、從新重換。天欲東都修車馬，故降神生甫維周翰。歌崧嶽，詠江漢。明堂朝罷夷琛獻。引星辰、萬人共聽，風塵長算。清晝山東諸將捷，席捲黃河兩岸。問誰在、玉皇香案。師保萬民功業別，向西京、原廟行圭瓚。定郟鄏，卜瀍澗。